**Datum: 20.12.2021.**  **SAOPŠTENJE ZA MEDIJE**

**„Niste sami, imate prijatelje“ ponovo u Bosanskom Grahovu**

*Nakon što je prije desetak dana podijelila drva neophodna za ogrjev stanovnicima grahovskog kraja, kompanija m:tel ponovo je u tom gradu s novim ciljem – pomoći porodici Tica.*

Prilikom posjete m:tel tima u okviru akcije „Niste sami, imate prijatelje“ Bosanskom Grahovu u prethodnim danima, kada su zajedno sa svojom generalnom direktorkom Jelenom Trivan donijeli pomoć ovoj opštini u vidu drva za ogrjev za porodice kojima je to bilo neophodno, upoznali su jednog dječaka i njegovog oca – Danijela i Mileta Ticu. Shvativši da mali Danijel živi u vrlo lošim uslovima, da mu nedostaje mnogo toga za normalan život, odlučili su se za hitnu reakciju.

Pored kreveta, šporeta, posteljine, odjeće, obuće i školskog pribora, ovom dječaku m:tel tim nije zaboravio da donese i paketić sa igračkama i slatkišima, kako je to običaj za praznike koji su pred nama. Da ovi krajevi nisu i neće biti zaboravljeni, naglasila je direktorka Trivan, te potvrdila riječima da smisao svega što kompanija čini jeste upravo želja da ljudi znaju da nisu zaboravljeni i da nisu sami. „Moje prezime Trivan je iz Grahova, moje dete nosi krv grahovljansku, tako da mi je veoma važno da  sam kao direktorka m:tel-a prvi put došla tamo gde me vuče porodica i krv. To ne znači da prema drugim krajevima imam manje osećanja. Kompanija m:tel ima prostora, vremena i novca da pomogne običnom čoveku“, naglasila je Jelena Trivan.

Zajedno sa donacijom za Danijela i porodicu Tica, u Bosansko Grahovo je stigao m:tel tim kako bi pomogao da se u kuću unesu sve stvari koje su ovom prilikom donijeli, a s timom i izvršni direktor za marketing i prodaju Milosav Parezanović, koji je ovom prilikom rekao da se osjeća srećno znajući da je dio akcije koja pomaže ljudima. „Kada smo pokrenuli projekat ’Niste sami, imate prijatelje’, znali smo da ćemo se susresti sa raznim pričama, a opet znajući da se ljudi u ovim, da tako kažem, povratničkim opštinama, osjećaju zaboravljenim. I, bili smo u pravu! Porodica Tica, kod koje smo danas donijeli donaciju, dirnula je srce svih nas koji smo uključeni u ovaj projekat. Danijel je divan dječak. Želimo da zna da postoje ljudi koji misle na njega i na sve one kojima je potrebno pomoći“, naglasio je Parezanović i dodao da se iskreno nada da će malom Danijelu biti ljepše i lakše sada kada ima ogrjev, krevet, šporet, ali i zimsku odjeću.

Danijel je divno i bistro dijete, odličan učenik. Drago mu je, kako kaže, što smo tu jer će sada spavati na novom krevetu, i iz njega moći da gleda svoje omiljene superheroje na televiziji. Njegov otac Mile zahvalan je na svemu što je kompanija m:tel učinila za njegovog sina i njega, jer nikada ne bi mogao da mu priušti ono što je samo ovog dana dobio. Pa, čak ni toplu sobu, da nije već dobio ogrjev od ove kompanije, kao i paket hrane i higijene.

„Bosansko Grahovo danas napuštamo znajući da ćemo uskoro ponovo doći kako bismo pomogli i drugima. Zaista niste sami“, rekao je direktor Parezanović. I ova donacija u Bosanskom Grahovu još je jedna potvrda čvrste namjere kompanije m:tel da pomogne i pruži podršku, a slogan „Niste sami, imate prijatelje“, najiskreniji je poziv za povratnike koji tu pomoć trebaju.